Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, Punto Futuro Arrisku Kapitaleko Funtseko partaidetzari eta likidazioari buruzkoa. Galdera 2021eko urtarrilaren 29ko 10. Nafarroako Parlamentuko Aldizkari Ofizialean argitaratu zen.

Iruñean, 2021eko apirilaren 27an

Lehendakaria: Unai Hualde Iglesias

ERANTZUNA

EH Bildu Nafarroa talde parlamentarioari atxikitako foru parlamentari Adolfo Araiz Flamarique jaunak galdera idatzia aurkeztu du (10-21/PES-00045), Punto Futuro arrisku-kapitaleko funtsari buruzkoa. Honako hau da Garapen Ekonomiko eta Enpresarialeko kontseilari Mikel Irujo jaunak horri buruz informatu beharrekoa:

Nafarroako Gobernuak parte hartu al zuen 2004an, orduko Navarra de Financiación y Control, SA (NAFINCO) enpresa publikoaren bidez, Punto Futuro FCR sozietatearen eratzean? Zer kapital-ekarpen egin zuen eratze horretan?

Arrisku-kapitaleko Punto Futuro funtsa Clave Mayor-ek 2005eko urtarrilaren 19ko eskritura publiko bidez eratu zuen, eta haren ondare-eraketari 2005ean zehar ekin zitzaion. Gero, Navarra de Financiación y Control, SA sozietate publikoak 1.000 euroko balio nominaleko 3.000 partaidetza harpidetu zituen. Alegia, haren ekarpena 3 milioi eurokoa izan zen.

Harrezkero egin al zion Nafarroako Gobernuak edo haren sozietate publikoetakoren batek beste kapital ekarpenik aipatu arrisku-kapitaleko funtsari? Noiz eta zenbatekoa?

2010eko urtarrilaren 29an, Navarra de Financiación y Control, SAk beste ekarpen bat egin zuen, 200.070 eurokoa, “kapital-ekarpen” kontzeptuan, eta 190 partaidetza harpidetu zituen, 1.053 eurokoa bakoitza.

Funtsa likidaturik al dago? Hala bada, zergatik agertzen da Sodena enpresa publikoaren webgunean Sodenaren partaidetza duten enpresetako bat dela?

Funtsa 2017ko azaroaren 23an likidatu zen. Sodenako erregistroetatik ez zitzaion berehalako baja eman, informazioaren konparagarritasunari eustearren; eta gero, oker baten ondorioz, web orriko erreferentzia mantendu egin zen. Gaur den egunean, jada zuzenduta dago okerra.

Punto Futuro FCR existitu den urteetan, irabazien nolako banaketa jaso dute funtsaren kapitalean parte hartzen zuten enpresa publikoek?

2015eko maiatzean, Sociedad de Desarrollo de Navarra, SAk milioi bat laurehun eta hamalau mila laurehun eta hogeita hamahiru euro eta laurogeita hamasei zentimoko kantitatea (1.414.433,96 €) jaso zuen Punto Futuro FCRrengandik.

Likidazioaren unean, funtsari eginiko partaidetzatik zenbat diru berreskuratu zuten enpresa publikoek?

Likidazio-unean, 2018ko urtarrilean, Sociedad de Desarrollo de Navarra, SAk hiru mila laurehun eta laurogeita hamalau euro eta hirurogeita hamalau zentimo jaso zituen (3.494,74).

Funtsa existitu zen urteetan, zer inbertsiok egin zuten huts, eta zenbateko galerak izan ziren horietako bakoitzean?

Eskatutako informazioa ez dago une honetan eskuragarri. Punto Futuro-ren kanpo auditoretzak bai, eskuragarri daude.

Punto Futuro FCR eratu zenetik eta iraun zuen urteetan, nortzuk izan ziren bazkide ziren pertsona fisiko edo juridikoak, eta zenbateko kapitala jarri zuten eta berreskuratu zuten funtsaren likidazioarekin?

Datu-babeserako legeak eragotzi egiten du persona fisikoen datu pertsonalen berri ematea. Alabaina, zilegi da jakinaraztea ezen, urteko kontuetako ondareari buruzko oharrean ikus daitekeen bezala, ondarearen % 20 gainditzen zuten bi partaide bakarrak zirela Navarra de Financiación y Control, SA (gero Sociedad de Desarrollo de Navarra, S.L.n bategina) eta Grupo Corporativo de Caja de Ahorros y Monte de Piedad de Navarra, SA (gero Hiscan Patrimonio, Cajasol Inversiones de Capìtal eta Caixa Capital Fondos).

Zenbat ditu kobratu zuen funtsa kudeatzen zuen sozietateak?

Auditoretzetako datuen arabera, emaitza-kontuek 2.035.193 euroko komisio-sortzapena jasotzen dute.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2021eko apirilaren 26an

Garapen Ekonomiko eta Enpresarialeko kontseilaria: Mikel Irujo Amezaga